《寄魏懋堂》
清代·裘曰修

娟娟美人隔秋水，浓阴匝地寒光起。清砧断续西风生，数声飘入遥天里。

白日荡荡飞鴐鹅，岱宗远意青如何。壮怀欲吐空自诧，我当把酒谁当歌。

去年高会华簪集，意气纵横妙无敌。旧欢忽堕两经秋，俯仰人间坐愁寂。

羊城骊唱那可闻，三湘使客吟暮云。

虚堂瑟缩不成寐，月落屋梁疑见君。

作者简介：裘曰修，字叔度，号漫士，又号诺皋，新建人。乾隆己未进士，改庶吉士，授编修，官至工部尚书，加太子少傅。谥文达。有《裘文达公诗集》。